宣城见杜鹃花
唐代:李白
蜀国曾闻子规鸟,宣城还见杜鹃花。
一叫一回肠一断,三春三月忆三巴。
玉楼春·春恨
宋代:晏殊
绿杨芳草长亭路,年少抛人容易去。
楼头残梦五更钟,花底离愁三月雨。
无情不似多情苦,一寸还成千万缕。
天涯地角有穷时,只有相思无尽处。
蝶恋花·庭院深深深几许
宋代:欧阳修
庭院深深深几许,杨柳堆烟,帘幕无重数。
玉勒雕鞍游冶处,楼高不见章台路。
雨横风狂三月暮,门掩黄昏,无计留春住。
泪眼问花花不语,乱红飞过秋千去。
蝶恋花·寂寞长亭人别後
宋 陈允平
寂寞长亭人别后。
一把垂丝,乱拂闲轩牖。
三月春光浓似酒。
传杯莫放纤纤手。
金缕依依红日透。
舞彻东风,不减蛮腰秀。
扑鬓杨花如白首。
少年张绪心如旧。
黄鹤楼送孟浩然之广陵
唐代:李白
故人西辞黄鹤楼,烟花三月下扬州。
孤帆远影碧空尽,唯见长江天际流。
三月过行宫
唐代:李贺
渠水红繁拥御墙,风娇小叶学娥妆。
垂帘几度青春老,堪锁千年白日长。
临江仙·绿暗汀洲三月暮
宋代:晁补之
绿暗汀洲三月暮,落花风静帆收。
垂杨低映木兰舟。半篙春水滑,一段夕阳愁。
灞水桥东回首处,美人新上帘钩。
青鸾无计入红楼。行云归楚峡,飞梦到扬州。
望江南·三月暮
宋代:吴文英
三月暮,花落更情浓。
人去秋千闲挂月,马停杨柳倦嘶风。堤畔画船空。
恹恹醉,长日小帘栊。
宿燕夜归银烛外,啼莺声在绿阴中。无处觅残红。
三月
唐 韩偓
辛夷才谢小桃发,蹋青过后寒食前。
四时最好是三月, 一去不回唯少年。
三月晦日送春
唐代:贾岛
三月正当三十日,风光别我苦吟身。
共君今夜不须睡,未到晓钟犹是春。